section_heading: Vojna karijera
paragraph_text: Ignaz Trollmann je rođen 25. studenog 1860. u Steyru. Nakon što je završio vojnu školu u Mährisch-Weisskirchenu, pohađa Vojnu akademiju u Bečkom Novom Mjestu. Nakon završetka iste, u kolovozu 1882. s činom poručnika služi u 14. pješačkoj pukovniji. Potom pohađa Vojnu akademiju u Beču, da bi po okončanju vojne akademije od 1887. služio kao stožerni časnik. U studenom 1890. promaknut je u čin satnika, te premješten na službu u stožer XIV. korpusa sa sjedištem u Innsbrucku. Od 1893. služi u Vojnom institutu za izradu mapa tijekom koje službe je u studenom 1896. unaprijeđen u bojnika. U jesen 1897. imenovan je načelnikom stožera 34. pješačke divizije smještene u Temišvaru, da bi u svibnju 1900. bio promaknut u čin potpukovnika. Od rujna 1901. služi u 21. landverskoj pukovniji tijekom koje službe je u studenom 1903. unaprijeđen u čin pukovnika.